Document ID: 31994L0003

31994L0003
L 032/37
SLUŽBENI LIST EUROPSKE UNIJE
21.01.1994.
DIREKTIVA KOMISIJE 94/3/EZ
od 21. siječnja 1994.
o utvrđivanju postupka obavješćivanja o zadržavanju pošiljke ili štetnih organizama iz trećih zemalja i predstavljanju prijeteće fitosanitarne opasnosti
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 77/93/EEZ od 21. prosinca 1976. o mjerama zaštite za sprečavanje unošenja u Zajednicu organizama štetnih za bilje ili biljne proizvode i njihovog širenja unutar Zajednice (1), kako je zadnje izmijenjena Direktivom Komisije 93/110/EEZ (2), a posebno njezin članak 15. stavak 4.,
budući da u slučaju pošiljki bilja, biljnih proizvoda i ostalih predmeta ili izoliranih štetnih organizama iz trećih zemalja, bez obzira jesu li navedeni u dijelu B Priloga V. Direktivi 77/93/EEZ za koje se smatra da predstavljaju prijeteću opasnost od uvođenja ili širenja štetnih organizama, bez obzira jesu li navedeni u njezinim prilozima I. i II., dotična država članica obavještava Komisiju i ostale države članice o poduzetim mjerama kako bi se zaštitio teritorij Zajednice od te opasnosti;
budući da bi takve informacije s jedne strane trebale pomoći Komisiji da ocijeni opseg zadržavanja te opseg nastalih opasnosti i, prema potrebi, poduzme u najkraćem mogućem roku potrebne mjere zaštite ili uklanjanja u suradnji s dotičnom državom članicom, i s druge strane da pomognu ostalim državama članicama da se suoče s takvom opasnošću;
budući da bi u tom smislu Komisija trebala uspostaviti mrežu za obavještavanje o novim pojavama štetnih organizama u skladu s člankom 19.a stavkom 6. prvom alinejom navedene Direktive;
budući da je važno da se sva relevantna mjesta ulaska u Zajednicu koja su potencijalno ugrožena zadržavanjem pošiljki, kao i samu Komisiju, odmah obavijesti o svakom zadržavanju na mjestu ulaska u Zajednicu, o pošiljci bilja, biljnih proizvoda i ostalih predmeta koji mogu predstavljati prijeteću opasnost od uvođenja ili širenja štetnih organizama;
budući da se uloga jedinstvenog središnjeg tijela svake države članice sastoji od usklađivanja pitanja koja se odnose na biljno zdravstvo sukladno Direktivi 77/93/EEZ;
budući da spomenuto usklađivanje uključuje obvezu slanja obavijesti državama članicama o zadržavanju kao i o svim relevantnim mjestima ulaska na područje dotične države članice koja može biti ugrožena zadržavanjem;
budući da je primjereno utvrditi standardni tiskani obrazac na razini Zajednice za obavještavanje o zadržavanju koji će koristiti odgovarajući odjeli država članica;
budući da učinkovito funkcioniranje sustava zahtijeva uspostavljanje informacijske mreže radi korištenja i obrade informacija sadržanih u tim obrascima;
budući da upravljanje sustavom ne isključuje korištenje dijela informacija sadržanih u obrascu obavijesti o zadržavanju u smislu Konvencije o osnivanju Europske i mediteranske organizacije za zaštitu bilja, potpisane u Parizu 18. travnja 1951., kako je zadnje izmijenjena 21. rujna 1988.;
budući da su mjere predviđene ovom Direktivom u skladu s mišljenjem Stalnog odbora za biljno zdravstvo,
DONIJELA JE OVU DIREKTIVU:
Članak 1.
U smislu ove Direktive, „zadržavanje” je svaka poduzeta radnja ili radnja koju je dužna poduzeti država članica u skladu s člankom 12. stavkom 8. Direktive 77/93/EEZ s obzirom na cijelu ili dio pošiljke bilja, biljnih proizvoda i ostalih predmeta ili organizama iz treće zemlje, štetnih za bilje i biljne proizvode koji ne ispunjavaju odredbe te Direktive.
Članak 2.
1. Države članice osiguravaju da u slučaju zadržavanja dostave obavijest o zadržavanju najkasnije dva radna dana od dana zadržavanja, osim ako je nastala povreda članka 12. stavka 1. točke (b) Direktive 77/93/EEZ, a posebno je poželjno još hitnije u slučaju odbijanja zadržavanja pošiljke, osim ako se samo radi o povredi članka 12. stavka 1. točke (b) te Direktive, sljedećim tijelima:
-
svojem jedinstvenom središnjem nadležnom tijelu,
-
svojim relevantnim nadležnim službenim tijelima,
-
svojim mjestima ulaska,
-
jedinstvenim središnjim tijelima ostalih država članica ne dovodeći u pitanje određene odredbe članka 4. ove Direktive,
-
Komisiji.
2. Jedinstveno središnje tijelo države članice koje je primilo obavijest o zadržavanju od druge države članice osigurava da se odmah po primitku obavijesti proslijede informacije do svojih mjesta ulaska.
Članak 3.
Obavijest o zadržavanju sastavlja se na obrascu usklađenom s modelom prikazanim u Prilogu, propisno ispunjenom u skladu s preporukama i smjernicama za vještake i državne inspektore koji obavljaju svoje aktivnosti sukladno članku 19.a stavku 6. drugoj alineji Direktive 77/93/EEZ.
Članak 4.
Ne dovodeći u pitanje članak 2. stavak 1. četvrtu alineju i na zahtjev dotične države članice, Komisija upravlja otpremom obavijesti o zadržavanju kako se mreža utvrđena člankom 19.a stavkom 6. prvom alinejom Direktive 77/93/EEZ bude razvijala, šaljući ostalim državama članicama obrazac usklađen s onim utvrđenim u Prilogu ovoj Direktivi i propisno ispunjen.
Članak 5.
Kako bi se ispunile obveze u pogledu ove Direktive, države članice prvenstveno koriste mrežu koju je uspostavila Komisija.
Članak 6.
Na zahtjev dotične države članice i u granicama mreže koju je uspostavila Komisija, Komisija dostavlja obrasce za obavijesti o zadržavanju Europskoj i mediteranskoj organizaciji za zaštitu bilja kojoj su države članice obvezne proslijediti sve informacije o zadržavanju, u skladu s Konvencijom o osnivanju te Organizacije. Stoga Komisija šalje toj Organizaciji obrazac usklađen s onim utvrđenim u Prilogu i propisno ispunjen, izuzev točaka 1., 2., 3., 15.(c) do (g) i 17. obrasca.
Članak 7.
1. Države članice donose zakone i druge propise potrebne za usklađivanje s ovom Direktivom tri mjeseca od dana objave u Službenom listu Europskih zajednica. One o tome odmah obavješćuju Komisiju.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine toga upućivanja određuju države članice.
2. Države članice Komisiji bez odgode dostavljaju sve odredbe domaćeg prava koje donesu u području na koje se odnosi ova Direktiva. Komisija o tome obavješćuje druge države članice.
Članak 8.
Ova Direktiva stupa na snagu dvadesetog dana od dana objave u Službenom listu Europskih zajednica.
Sastavljeno u Bruxellesu 21. siječnja 1994.

Labels: 12
16
6